สนช.เร่งแก้กม.ในปีนี้คุมทวงหนี้นอกระบบ
.สนช.ปรับแก้ กม.ทวงหนี้ ครอบคลุมหนี้นอกระบบ ระบุเป็นปัญหาใหญ่กว่าหนี้ในระบบ
25 พ.ย. 2557

.สนช.ปรับแก้ กม.ทวงหนี้ ครอบคลุมหนี้นอกระบบ ระบุเป็นปัญหาใหญ่กว่าหนี้ในระบบ 
นายธานี อ่อนละเอียด สมาชิกสภานิติบัญญัติแห่งชาติ (สนช.) ในฐานะเลขานุการคณะกรรมาธิการวิสามัญพิจารณาร่าง พ.ร.บ.การทวงถามหนี้ เปิดเผยว่า คณะกรรมาธิการมีความเห็นร่วมกันให้แก้ไขเนื้อหาที่สำคัญบางประการในกฎหมายฉบับดังกล่าว โดยให้ครอบคลุมไปถึงการปกป้องลูกหนี้ที่เป็นหนี้นอกระบบด้วย จากเดิมที่กำหนดไว้เฉพาะการทวงถามหนี้ในระบบสถาบันการเงินเท่านั้น 
ทั้งนี้ คณะกรรมาธิการจะประชุมสรุปครั้งสุดท้ายในวันที่ 28 พ.ย. เพื่อให้ ที่ประชุม สนช.พิจารณาในวาระที่ 2 และ 3 ในวันที่ 11 ธ.ค. หรือในวันที่ 12 ธ.ค.ต่อไป
นายธานี กล่าวว่า สาระสำคัญของการแก้ไขเพิ่มเติมในครั้งนี้ อยู่ที่การกำหนดให้บริษัทที่มีอำนาจในการทวงถามหนี้ต้องมาจดทะเบียนให้ถูกต้องตามกฎหมาย หากฝ่าฝืนจะมีโทษจำคุก 1 ปี หรือปรับ 1 แสนบาท ส่วนหลักการทวงถามหนี้ในส่วนของหนี้นอกระบบนั้น จะต้องยึดหลักการเคารพและไม่ละเมิดสิทธิส่วนบุคคล ให้เหมือนกับการทวงถามหนี้ในระบบตามกฎหมายทุกประการ
ทั้งนี้ คณะกรรมาธิการมีความเห็นว่า การเพิ่มบทบัญญัติเรื่องการทวงถามหนี้นอกระบบเข้าไปในร่างกฎหมาย ไม่ได้ เป็นการดำเนินการที่ขัดกับหลักการเดิมของร่าง พ.ร.บ.การทวงถามหนี้ เพราะในร่าง พ.ร.บ.ฉบับนี้ที่ สนช.ลงมติรับหลักการมาในวาระที่ 1 บัญญัติหลักการแค่การให้มีกฎหมายว่าด้วยการทวงถามหนี้เท่านั้น ซึ่งไม่ได้บัญญัติขอบเขตของคำว่า “หนี้” ให้ชัดเจนแต่อย่างใด 
ดังนั้น ทางคณะกรรมาธิการจึงเห็นว่าสามารถเพิ่มเติมเรื่องการทวงถามหนี้นอกระบบเข้าไปได้
“ปัญหาของหนี้สินนอกระบบนั้น นับเป็นปัญหาที่ใหญ่กว่าปัญหาหนี้ในระบบสถาบันการเงิน ซึ่งทาง สนช.มีความตั้งใจว่าจะพิจารณาร่างกฎหมายฉบับนี้ให้แล้วเสร็จ และสามารถประกาศใช้เป็นกฎหมายได้ภายในปี 2557 นี้” นายธานี กล่าว